до и обмен на тези данни. Необходимо е да се определят общи правила, с които да се установят процедурите за обработване на такива данни и за осигуряване на достъп на Комисията до тях, и чрез които да се уточнят изискванията за обмен на данни.
 (28)
 Член 110 от Регламента за контрол се отнася до достъпа от разстояние на Комисията или на определения от нея орган до компютърните записи, съдържащи данните, записани от центровете за наблюдение на риболова на държавите-членки. С цел да се осигури такъв достъп е целесъобразно да се установят ясни правила за условията и процедурите, които следва да се спазват.
 (29)
 Членове 114—116 от Регламента за контрол предвиждат държавите-членки да създадат официални уебсайтове. За осигуряването на равен достъп до тях във всички държави-членки е целесъобразно да се установят правила за тези уебсайтове на равнище ЕС.
 (30)
 Съгласно член 117 от Регламента за контрол следва да бъде създадена система за взаимопомощ за осигуряване на административно сътрудничество между държавите-членки и Комисията. Това административно сътрудничество е от съществено значение за осигуряването на равностойни условия в ЕС и надлежното разследване и санкциониране на незаконните дейности. По тази причина следва да бъдат изготвени правила за системен обмен на информация при поискване или спонтанно и за възможността да бъдат изискани мерки за правоприлагане и административно уведомление от друга държава-членка.
 (31)
 Защитата на лицата във връзка с обработването на личните данни от държавите-членки се урежда от Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (4). Защитата на лицата във връзка с обработването на личните данни от Комисията се урежда от Регламент (ЕО) No 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (5), по-специално по отношение на изискванията за поверителност и сигурност на обработването, прехвърлянето на лични данни от националните системи на държавите-членки на Комисията, законността на обработването и правата на лицата на информация, достъп и поправка на техните лични данни.
 (32)
 С цел да се улесни прилагането на системата за контрол на рибарството е необходимо подробните правила да се обединят в един регламент. Поради това следва да бъдат отменени следните регламенти на Комисията:
 —
 Регламент (ЕИО) No 2807/83 (6) относно установяване на подробни правила за вписване на информация за улова на риба от държавите-членки,
 —
 Регламент (ЕИО) No 3561/85 (7) относно информация за инспекциите на риболовните дейности, провеждани от националните контролни органи,
 —
 Регламент (ЕИО) No 493/87 (8) за установяване на подробни правила за поправяне на вреди, причинени вследствие прекратяване на някои риболовни дейности,
 —
 Регламент (ЕИО) No 1381/87 (9) относно установяване на подробни правила по отношение на обозначаването и документацията на риболовните кораби,
 —
 Регламент (ЕИО) No 1382/87 (10) за установяване на подробни права за инспектирането на риболовните кораби,
 —
 Регламент (ЕО) No 2943/95 (11) за установяване на общи правила за прилагане на Регламент